ProVérte ontbondel in 2 aparte maatskappye… - ProVérte | Wealth and Risk Management in the Western Cape
Hoe affekteer dit jou?
ProVérte Wealth & Risk Management is in die proses om formeel te ontbondel in 2 aparte entiteite.
'n Nuwe aparte maatskappy, genaamd ProVérte Risk Management is gestig waaronder ProVérte se korttermynversekeringsafdeling onafhanklik sal resorteer onder die direksie en leiding van Willie Griessel.
ProVérte se langtermyn afdeling (beleggings, lewens, en mediese fonds dienste) sal voortbestaan in die bestaande entiteit met Andró Griessel as besturende direkteur.
Verder beplan ProVérte se langtermyn afdeling (ProVérte WEALTH) om in die toekoms 'n naamsveranding te ondergaan om 'n duideliker onderskeid te skep tussen die twee maatskappye.
Alhoewel die twee afdelings baie gedeelde kliënte het en hierdie kliënte met 'n "alles-onder-een-dak" gevoel gelaat word, is die realiteit dat die afdelings nog altyd geheel en al outonoom funksioneer het, maar dat die operasionele en langtermyn strategiese uitdagings verbonde daaraan om twee uiteenlopende dissiplines soos een te bestuur eenvoudig nie optimaal vir enige van die twee afdelings blyk te wees nie. Die direksie het dus besluit om eerder terug te beweeg na 'n samewerking en kruisverwysingsmodel eerder as om dit formeel as een besigheid te bestuur.
Hoe affekteer dit vir u as kliënt?
Amper geensins. U behoort nie enige ontwrigting of verandering in diensvlakke te ervaar nie. U sal met dieselfde adviseurs en assistente werk wie u ken en aan gewoond is en u sake gaan onverpoosd voort sonder enige onderbreking.
So 'n ontbondeling neem tyd om te finaliseer, so vir tyd en wyl gaan dit dalk nog nie vir u lyk of enige iets verander het nie. Ons wil egter graag dat u kennis neem van wat in die pyplyn is sodat u nie wonder daaroor wanneer dinge wel begin verander nie.
Waar enige van die veranderinge vir u, as kliënt, besigheidsvennoot of kontak persoon prakties gaan beïnvloed, sal ons deurlopend kommunikeer.
Indien u enige verdere vrae of bekommernisse het, kontak gerus u adviseur, of stuur 'n epos aan info@proverte.co.za.